NÁRODNÁ RADA SLOVENSKEJ REPUBLIKY

**VI. VOLEBNÉ OBDOBIE**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: CRD – 2198/2012

**Zápisnica**

**z 10. schôdze Výboru Národnej rady Slovenskej republiky pre vzdelávanie, vedu, mládež a šport zvolanej na 13. novembra 2012 v rokovacej miestnosti č. dv. 33 – prízemie budovy Národnej rady Slovenskej republiky, Nám. A. Dubčeka 1, Bratislava.**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***Prítomní:*** podľa prezenčnej listiny

***Ospravedlnená:*** poslankyňa Eva Horváthová

***Za K NR SR:*** Michaela Šikulová - tajomníčka výbor

Eva Jandošová – referentka výboru

**I.**

Schôdzu zvolal predseda výboru M. Mamojka pozvánkou zo dňa 30. októbra 2012 a jej doplnením zo dňa 7. novembra 2012 s týmto návrhom programu:

Vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. **(tlač 223) – druhé čítanie**

Vládny návrh zákonao fonde na podporu vzdelávania **(tlač 228)** **– druhé čítanie**

Výročná správa o stave vysokého školstva  za rok 2011

Rozpracovanie úloh vyplývajúcich pre MŠVVaŠ SR z Programového vyhlásenia vlády SR na roky 2012 - 2016

Návrh rozpočtu verejnej správy na roky 2013 – 2015 za rozpočtovú kapitolu Ministerstva školstva, vedy, výskumu a športu Slovenskej republiky

Návrh rozpočtu verejnej správy na roky 2013 – 2015 za rozpočtovú kapitolu Slovenskej akadémie vied

**Vládny** [návrh zákona o štátnom rozpočte na rok 2013 a návrh rozpočtu verejnej správy na roky 2013 až 2015 **(tlač 176)**](http://intranet/appbin/SSLP.ASP?WCI=SSLP_NZWorkitemHist&WCE=Master=1406)

Návrh poslanca Národnej rady Slovenskej republiky Branislava ŠKRIPEKA na vydanie zákona, ktorým sa mení a dopĺňa zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. **(tlač 252) – druhé čítanie**

Rôzne

**II.**

Zasadanie výboru otvoril a viedol predseda výboru Mojmír **Mamojka**. Konštatoval, že výbor je uznášaniaschopný (§ 52 ods. 2 RP). Pri otvorení schôdze výboru bolo prítomných 12 členov výboru. Neprítomná poslankyňa E. Horváthová sa ospravedlnila z dôvodu zahr. prac. cesty. Overovateľom priebehu schôdze výboru bol poslanec P. **Goga**.

Predsedajúci predložil na schválenie návrh programu schôdze výboru. Nikto nemal návrh na zmenu a doplnenie návrhu programu schôdze výboru. Následne výbor schválil program schôdze výboru.

***(Hlasovanie 12/0/0).***

**III.**

**K bodu 1**

Prvým bodom rokovania bol vládny návrh zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení zákon č. 455/2004 Z. z. o zriadení Akadémie ozbrojených síl generála Milana Rastislava Štefánika, o zlúčení Vojenskej leteckej akadémie generála Milana Rastislava Štefánika v Košiciach s Technickou univerzitou v Košiciach, o zriadení Národnej akadémie obrany maršala Andreja Hadika a o zmene a doplnení niektorých zákonov v znení zákona č. 144/2008 Z. z. **(tlač 223).**

Návrh zákona v zastúpení vlády SR odôvodnil **D. Čaplovič**, minister školstva, vedy, výskumu a športu SR. Predniesol hlavné princípy zmeny navrhovanej právnej úpravy a odôvodnil potrebu jej prijatia a  v  čom bude zmena spočívať.

Určeným spravodajcom k návrhu zákona bol poslanec **Ľ. Petrák**. Uviedol, že členovia výboru sa oboznámili na predchádzajúcej schôdzi s petíciou „Stop bezdôvodnému predlžovaniu externého štúdia“ (uznesenie č. 41 z 12.10.2012), ako  aj so stanoviskom odboru legislatívy K NR SR. Predniesol návrh uznesenia, v ktorom odporúčal návrh zákona schváliť.

Predsedajúci k návrhu zákona otvoril rozpravu, v ktorej vystúpili poslanci:

 **Ľ. Petrák**, ktorý predniesol v 8 bodoch pozmeňujúce a doplňujúce návrhy, o ktorých sa hlasovalo takto: o bode 1 samostatne (hlasovanie 2/0/8 a 2 poslanci nehlasovali) o bodoch 2, 3, 5, 6, 7 a 8 spoločne (hlasovanie 7/0/2 a 3 poslanci nehlasovali ) a o bode 4 (hlasovanie 7/0/3 a 2 poslanci nehlasovali), osvojil si pozmeňujúce a doplňujúce návrhy uvedené v časti C v bodoch 1 až 7 stanoviska odboru legislatívy K NR SR, o ktorých sa hlasovalo spoločne (hlasovanie 8/0/2 a 2 poslanci nehlasovali),

**P. Osuský,** ktorý predniesol 3 pozmeňujúce a doplňujúce návrhy, o ktorých sa hlasovalo samostatne takto: o prvom návrhu (hlasovanie 5/0/6 a 1 poslanec nehlasoval), o druhom návrhu (hlasovanie 2/0/8 a 2 poslanci nehlasovali), o treťom návrhu (hlasovanie 5/0/7),

**P. Goga**, ktorý predniesol dva doplňujúce návrhy, o ktorých sa hlasovalo spoločne (hlasovanie 10/0/2).

**M. Mamojka**, ktorýpredniesol v 4 bodoch pozmeňujúce a doplňujúce návrhy, o ktorých sa hlasovalo takto: o bode 1 (hlasovanie 9/0/3), o bodoch 2 a 3 spoločne (hlasovanie 7/0/5) a o bode 4 sa nehlasovalo, pretože bol v kolízií už s prijatým návrhom v 4. bode poslanca Ľ. Petráka a podľa neho nie je ničím preukázané, že externé štúdium je menej kvalitné ako denná forma štúdia,

**M. Beblavý,** podľa ktorého chýba analýza a on nevidí rozdiely medzi kvalitou externého a denného štúdia,

**M. Fronc,** ktorý poukázal na to, že predovšetkým dekan a rektor zodpovedajú za dodržiavanie dĺžky prac. úväzkov vysokoškolských pedagógov a ak tomu tak nie je, majú z toho vyvodiť dôsledky,

**O. Nachtmannová,** ktorá sa vyjadrila, že v tomto smere nie každý si so slobodou spája aj svoju zodpovednosť,

**J. Žitňanská,** ktorá sa spýtala, kedy dostanú členovia výboru vypracovanú finančnú analýzu dopadov vyžiadanú na základe uznesenia výboru č. 39 časť B z 12. 10. 2012 (zaslané 26. 10. 2012),

So súhlasom výboru vystúpili v rozprave:

**Mgr. Katarína Stoláriková**, predsedníčka Študentskej rady vysokých škôl, **prof. Ing. Viktor Smieško, PhD.,** predseda Rady vysokých škôl SR,

**prof. Ing. Rudolf Sivák PhD**., viceprezident SRK.

Na položené otázky v rozprave odpovedal D. Čaplovič, minister školstva, vedy, výskumu a športu. Okrem iného uviedol, že je potrebné a očakáva od akreditačnej komisie kritéria na hodnotenie kvality vysokých škôl a je potrebné do budúcnosti pracovať na novom vysokoškolskom zákone (rok 2015). Predsedajúci ukončil rozpravu a pristúpilo sa k hlasovaniu o jednotlivých pozmeňujúcich a doplňujúcich návrhoch v poradí, v akom boli predložené a o návrhu uznesenia predloženého spravodajcom.

Výbor k prerokúvanému návrhu zákona prijal stanovisko obsiahnuté **v uznesení č. 42.**

***(Hlasovanie: 7/0/4 a jeden poslanec nehlasoval).***

**K bodu 2**

Druhým bodom rokovania bol vládny návrh zákona o fonde na podporu vzdelávania **(tlač 228).** V zastúpení vlády SR návrh zákona odôvodnil **D. Čaplovič**, minister školstva, vedy, výskumu a športu. Uviedol dôvody, ktoré viedli k vypracovaniu a predloženiu návrhu zákona.

Určenou spravodajkyňou k návrhu zákona bola poslankyňa **Ľ. Rošková.** Predniesla návrh uznesenia, v ktorom odporúčala návrh zákona schváliť.

 Predsedajúci k návrhu zákona otvoril rozpravu, v ktorej vystúpili poslanci:

**Ľ. Rošková**, ktorá poukázala na problém, s ktorým sa stretli doteraz v praxi obidva fondy a súvisí s predčasným splatením pôžičky,

**O. Nachtmannová**, ktorá predniesla pozmeňujúce a doplňujúce návrhy obsiahnuté v 4 bodoch, o ktorých sa hlasovalo spoločne, (hlasovanie 11/0/1),

**M. Beblavý**, ktorý predniesol pozmeňujúce a doplňujúce návrhy obsiahnuté v 4 bodoch, o ktorých sa hlasovalo takto: o bode 2 osobitne (hlasovanie 12/0/0) a o bodoch 1, 3 a 4 spoločne (hlasovanie 5/1/6),

**J. Žitňanská,**

**M. Fronc**,

**P. Osuský.**

So súhlasom výboru vystúpila v rozprave:

 **Mgr. Katarína Stoláriková**, predsedníčka Študentskej rady vysokých škôl,

Na položené otázky v rozprave odpovedal D. Čaplovič, minister školstva, vedy, výskumu a športu. Okrem iného uviedol, že sa sleduje, aby fond nebol len revolvingový a pôžička počas štúdia sa neúročí. Úročí sa až po skončení štúdia.

Predsedajúci ukončil rozpravu a pristúpilo sa k hlasovaniu o jednotlivých pozmeňujúcich a doplňujúcich návrhoch v poradí, v akom boli predložené a o návrhu uznesenia predloženého spravodajcom.

Výbor k prerokúvanému návrhu zákona prijal stanovisko obsiahnuté **v uznesení č. 43**

***(Hlasovanie: 7/0/2 a traja poslanci nehlasovali).***

**K bodu 3**

Tretím bodom rokovania bola Výročná správa o stave vysokého školstva  za rok 2011. Materiál na rokovaní výboru predniesol **D. Čaplovič**, minister školstva, vedy, výskumu a športu.

Spravodajcom k prerokúvanému bodu bol poslanec **M. Fronc**. Predniesol návrh uznesenia.

V otvorenej rozprave vystúpili poslanci, ktorí uviedli, že ide o dôležitý zdroj informácií.

**M. Fronc,**

**P. Osuský**.

Predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému bodu prijal stanovisko obsiahnuté **v uznesení č. 45.**

***(Hlasovanie: 11/0/0).***

**K bodu 4**

Štvrtým bodom rokovania bol materiál Rozpracovanie úloh vyplývajúcich pre MŠVVaŠ SR z Programového vyhlásenia vlády SR na roky 2012 - 2016 . Materiál na rokovaní výboru predniesol **D. Čaplovič**, minister školstva, vedy, výskumu a športu.

Spravodajkyňou k prerokúvanému bodu bola poslankyňa **O. Nachtmannová**. Predniesla návrh uznesenia.

V otvorenej rozprave vystúpili títo poslanci:

**J. Žitňanská**, ktorá uviedla, že jej v rozpracovanom  materiály chýba oblasť zameraná na podporu špecifických potrieb detí so zdravotným postihnutím vrátane ich inklúzie a integrácie a akým spôsobom bude prebiehať spolupráca so splnomocnencom vlády pre rómske komunity v rámci projektu marginalizované rómske komunity a je potrebné školy hodnotiť nielen externe, ale aj interne,

**M. Fronc**, ktorý vyslovil nespokojnosť s predloženým materiálom, pretože podľa neho nespĺňa to, čo výbor žiadal podľa uznesenia č. 8 z 12. 6. 2012 a očakáva doplnenie materiálu ohľadne finančných odhadov potrebných na plnenie úloh,

**M. Beblavý,** ktorý poukázal na vyjadrenia splnomocnenca pre rómske komunity ohľadne jeho vízie reformy školskej dochádzky rómskych detí a považuje to za zásah do kompetencie ministerstva, ak nie sú tieto veci konzultované s nimi.

Predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému bodu prijal stanovisko obsiahnuté **v uznesení č. 46.**

***(Hlasovanie: 7/1/4).***

**K bodu 5**

Piatym bodom rokovania bol návrh rozpočtu verejnej správy na roky 2013 – 2015 za rozpočtovú kapitolu Ministerstva školstva, vedy, výskumu a športu Slovenskej republiky. Materiál na rokovaní výboru predniesol **D. Čaplovič**, minister školstva, vedy, výskumu a športu.

Spravodajkyňou k prerokúvanému bodu bola poslankyňa **B. Obrimčáková**, ktorá predniesla návrh uznesenia.

V otvorenej rozprave vystúpili títo poslanci:

**M. Fronc,** okrem iného poukázal na to, že v nasledujúcich rokoch možno očakávať klesanie celkových výdavkov na školstvo zo štátneho rozpočtu mimo prostriedkov mimo prostriedkov EÚ,

**P. Osuský**, ktorý savyjadril, že je potrebné viac plošne podporovať šport, zdravý spôsob života – rekreačný šport,

**J. Žitňanská,** ktorá sa vyjadrila k podpore  vzdelávaniu zdravotne postihnutých detí,

**A. Érsek**, ktorý sa vyjadril k finančnému zabezpečeniu športovej činnosti detí a mládeže a k posilneniu športu na školách.

Predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému bodu prijal stanovisko obsiahnuté **v uznesení č. 47.**

***(Hlasovanie: 7/4/0 a jeden poslanec nehlasoval).***

**K bodu 6**

Šiestym bodom rokovania bol návrh rozpočtu verejnej správy na roky 2013 – 2015 za rozpočtovú kapitolu Slovenskej akadémie vied. Návrh predniesla **V. Rosová**, podpredsedníčka SAV.

Spravodajcom k prerokúvanému bodu bol poslanec **M. Beblavý**. Predniesol návrh uznesenia.

V otvorenej rozprave nevystúpil nikto.

Výbor k prerokúvanému bodu prijal stanovisko obsiahnuté **v uznesení č. 48.**

***(Hlasovanie: 7/5/0).***

**K bodu 7**

Siedmym bodom rokovania v**ládny** [návrh zákona o štátnom rozpočte na rok 2013 a návrh rozpočtu verejnej správy na roky 2013 až 2015 (tlač 176).](http://intranet/appbin/SSLP.ASP?WCI=SSLP_NZWorkitemHist&WCE=Master=1406) Návrh zákona vrátane návrhu rozpočtu v zastúpení vlády SR odôvodnil **P. Pellegrini.**

Spravodajcom k prerokúvanému bodu bol **M. Mamojka**. Predniesol návrh uznesenia pre výbor s odporúčaním schváliť návrh zákona.

V otvorenej rozprave vystúpili poslanci:

**M. Beblavý,**

**M. Fronc,**

**Ľ. Petrák,**

**M. Mamojka.**

Predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému bodu prijal stanovisko obsiahnuté **v uznesení č. 49.**

***(Hlasovanie: 7/5/0 ).***

**K bodu 8**

Ôsmym bodom rokovania bol návrh poslanca Národnej rady Slovenskej republiky Branislava ŠKRIPEKA na vydanie zákona, ktorým sa mení a dopĺňa zákon Slovenskej národnej rady č. 445/1990 Zb., ktorým sa upravujú podmienky predaja a rozširovania tlače a iných vecí spôsobilých ohroziť mravnosť v znení zákona č. 102/2010 Z. z. **(tlač 252).** Návrh zákona vo výbore odôvodnil navrhovateľ **poslanec B. Škripek**.

Určenou spravodajkyňou k návrhu zákona bola poslankyňa **J. Žitňanská**. Predniesla návrh uznesenia, v ktorom odporúčala návrh zákona schváliť.

V otvorenej rozprave vystúpili títo poslanci:

**J. Žitňanská**, ktorá uviedla, že v stanovisku odboru legislatívy K NR SR k návrhu zákona sú uvedené veci, ktoré je potrebné v návrhu zákona upraviť, resp. odstrániť nejasnosti,

**Ľ. Petrák**, ktorý sa spýtal navrhovateľa, či uvažuje o možnosti odstránenia nejasností a nedostatkov uvedených v stanovisku odboru legislatívy K NR SR k  návrhu zákona.

Predsedajúci ukončil rozpravu a pristúpilo sa k hlasovaniu o návrhu uznesenia predloženého spravodajcom.

Výbor k prerokúvanému bodu prijal stanovisko obsiahnuté **v uznesení č. 50.**

***(Hlasovanie: 10/0/0).***

**K bodu 9**

V bode rôzne sa členovia výboru dohodli na termíne ďalšej schôdze výboru dňa 27. 11. 2012 o 10.30 hod.

**IV.**

Na záver predsedajúci poďakoval prítomným za účasť na schôdzi výboru.

**Prílohy**: prezenčná listina

 uznesenia č. 42, 43, 45-50

 Pavol **Goga** Mojmír **Mamojka**  overovateľ výboru predseda výboru